b'\n_START_ARTICLE_\nHeinrich Ignaz Franz von Biber\n_START_SECTION_\n\xc5\xbdivljenje\n_START_PARAGRAPH_\nO njegovem otro\xc5\xa1tvu ni veliko znanega. Prvo glasbeno izobrazbo je dobil v jezuitski gimnaziji v mestu Opava na severnem Moravskem. Tam je pri\xc5\xa1el v stik s trobenta\xc4\x8dem in kapelnikom Pavlom Josefom Vejvanovskim. Kasneje se je izpopolnjeval tudi pri Johanu Heinrichu Schmelzerju ali pri Antoniu Bertali (1605 - 1669). Vendar te trditve niso povsem potrjene, saj imajo raziskovalci nemalo te\xc5\xbeav zaradi izginulih (uni\xc4\x8denih), ali dvoumnih zapisov o skladatelju._NEWLINE_Prvo podpisano in datirano Bibrovo delo izvira iz leta 1668, ko je slu\xc5\xbeboval pri nad\xc5\xa1kofu Karlu Liechtenstein Kastelkornu v Olomucu, kot violinist in komornik. Po nekem potovanju v Innsbruck se na delovno mesto ni ve\xc4\x8d vrnil. Zaposlil se je pri nad\xc5\xa1kofu Maxu Gandolfu Graf von Kuenburg (1670). Po smrti kapelnika Andreasa Hoferja ga je Biber nasledil._NEWLINE_1690 so mu podelili plemi\xc5\xa1ki naslov. Iz njegovih lastnih zapisov vemo, da so njegovi dohodki v tem obdobju zna\xc5\xa1ali 60 guldnov na mesec, kar je zado\xc5\xa1\xc4\x8dalo za stanovanje, kurjavo, vino in kruh.\n_START_SECTION_\nDelo\n_START_PARAGRAPH_\nZaradi izjemne virtuoznosti na violini je v svojih delih najbolj namu\xc4\x8dil violiniste. Uporabljal je skrajne lege in tako ustvarjal posebne efekte. Ve\xc4\x8dina njegove glasbe je sakralna, saj je bila vezana na njegovo delovno mesto. Zlo\xc5\xbeil pa je tudi dve operi in mnogo koncertov za razli\xc4\x8dne instrumente in orkester. Njegovo najmogo\xc4\x8dnej\xc5\xa1e delo pa je prav gotovo ma\xc5\xa1a, ki jo je zlo\xc5\xbeil ob 1100-ti obletnici salzbur\xc5\xa1ke \xc5\xa1kofije.'